Эбелалде.
Эбел, дир ссиги жанги, дур гъежда букIун буго. 
Мун гьечIеб дир къогин асс, мукъсанаб букIун буго. 
Дир рокъоб мун араса, нигIматазул ицц къана. 
КъватIул харбазул цIадакь, цIалтун виччун дун ккана.
АнцIгоялъул гьайбатлъи дур гьурмада букIана, 
Нусгоялъул гьуинлъи дур мацIалда букIана. 
Дуца тIад «гъалай биччан», жанир хIебтIун рукIарал, 
ТIолго дир гIунгутIаби, гIадамазда тIатана.
Дуца дунял тараса, баракаталъ дун тана. 
Даимаб дур дугIадул шафагIат мукъсанлъана. 
Дур горда чирахъ свана, гъасда цIадул нур свана. 
Сонал къватIив арав дун, гьанже къавулъ вуссана.
Дур хIеренаб балаялъ реэдарал дир лъимал, 
Жалго умумул рахъун рахъ-рахъалда рикьана. 
Дур гIумру жаниб араб авал нилъер чIунтана. 
ЧIвадал лъугьун киналго кулабиги риххана.
ГьитIинго эменги хун, ниж бесдалал хьихьарай. 
Нижее жо камун тун, бусада макьу щвечIей. 
Мун тIубан разулъулеб хъулухъ гьабизе кIвечIо, 
Хъизан хьихьула вукIун, адаб гьабизе щвечIо.
Гьанже жавгьар бортараб баргъич гIадин вуго дун. Жанисан на тIагIараб тIала гIадин вуго дун. 
ТIаса лъугьа хирияй, дур адаб тун батани, 
ГIанчIаб гIолохъанлъуда, гIенеккун ватичIони.
Дуе гIумрудул ахир, гIатIид-ракьалда щвана. 
ГIадилав Аллагьас дуй алжан насиб гьабеги. 
ГурхIулев ХIабибасул шафагIат камугеги, 
Гьесул байрахъалда гъоркь яхъизе хъван батаги.

СайгидахIмад АхIмаднабиев